**ELŐTERJESZTÉS**

**Tiszavasvári Város Önkormányzata Képviselő-testületének**

**2019. április 30-án**

**tartandó rendes ülésére**

Az előterjesztés tárgya: **A mezei őrszolgálatról szóló 21/2017.(VII.28.) önkormányzati rendelet hatályon kívül helyezése és új rendelet megalkotása**

Melléklet:

Az előterjesztés előadója: Ostorháziné dr. Kórik Zsuzsanna jegyző

Az előterjesztés témafelelőse: Gazdagné dr. Tóth Marianna osztályvezető

Az előterjesztés ügyiratszáma: TPH/5222-1/2019.

Az előterjesztést véleményező bizottságok a hatáskör megjelölésével:

|  |  |
| --- | --- |
| **Bizottság** | **Hatáskör** |
| Pénzügyi és Ügyrendi Bizottság | SZMSZ 4. melléklet 1.7.,1.12.,1.22. pontjai |

Az ülésre meghívni javasolt szervek, személyek: --

Egyéb megjegyzés: -

Tiszavasvári, 2019. április 23.

**Gazdagné dr. Tóth Marianna**

**témafelelős**

**Tiszavasvári Város Jegyzőjétől**

**4440 Tiszavasvári, Városháza tér 4. sz.**

**Tel.: 42/520-500 Fax.: 42/275–000 e–mail: tvonkph@tiszavasvari.hu**

Témafelelős: Gazdagné dr. Tóth Marianna

**ELŐTERJESZTÉS**

- a Képviselő-testülethez -

**A mezei őrszolgálatról szóló 21/2017. (VII.28.) önkormányzati rendelet hatályon kívül helyezéséről és új rendelet megalkotásáról**

**Tisztelt Képviselő-testület!**

Tiszavasvári Város Önkormányzata Képviselő-testülete 21/2017.(VII.28.) önkormányzati rendeletével alkotta meg a mezei őrszolgálatról szóló rendeletét.

**I. A fegyveres biztonsági őrségről, a természetvédelmi és mezei őrszolgálatról szóló 1997. évi CLIX. törvény (továbbiakban: Mőrtv.) 19. § (1) bekezdése kimondja, hogy a mezőőri járulékot a föld használója, ha a használó ismeretlen, akkor a földtulajdonos köteles megfizetni.** A jegyző, mint hatáskörgyakorló nem rendelkezik erre vonatkozó nyilvántartással, ezért a **használó vagy tulajdonos nyilatkozata alapján lehet a mezőőri járulékot jogszerűen kivetni**. Közös tulajdonban lévő termőföld esetén a tulajdonostárs tulajdoni hányadra jutó területmértékét lehet figyelembe venni.

Fentiek alapján a járulék kivetése vagy önkéntes bevallás, azaz a rendelet mellékletét képező földhasználatra vonatkozó nyilatkozat alapján, ennek hiányában az ingatlan-nyilvántartás adatai alapján történik.

A rendelet jelenleg hatályos 3.§ (2) bekezdése az alábbiakat tartalmazza: „A mezőőri járulék fizetési kötelezettség megállapítása a kötelezett 1. melléklete szerinti földhasználatra vonatkozó nyilatkozata és az ingatlan-nyilvántartása adatai alapján történik.”

**Ezen bekezdésben az „és” kötőszó használata nem megfelelő, hiszen nem együttes feltételről van szó**. Elsődlegesen a földhasználónak kell megfizetnie a járulékot, amennyiben az ismeretlen akkor a földtulajdonosnak.

**Emiatt javaslom módosítani a rendelet 3.§ (2) bekezdését az alábbiak szerint: „A mezőőri járulék fizetési kötelezettség megállapítása a kötelezett e rendelet 1. melléklete szerinti földhasználatra vonatkozó nyilatkozata, ennek hiányában az ingatlan-nyilvántartása adatai alapján történik.”**

Ezen módosítással a rendelet 3.§ (2a) bekezdése („ 3.§ (2a) A kötelezett 1. melléklet szerinti földhasználatra vonatkozó nyilatkozata hiányában az ingatlan-nyilvántartás adatai alapján történik a mezőőri járulék fizetési kötelezettség megállapítása”) okafogyottá válik, azt törölni szükséges.

**II. A földhasználatra vonatkozó szerződések jellemzően több évre szólnak. Ebből kifolyólag, a földhasználatra vonatkozó nyilatkozat jegyzőhöz történő benyújtása esetén célszerű azt mindaddig alapul venni a mezőőri járulékot kiszabó határozat során, amíg az adott ingatlan használatára vonatkozóan változás bejelentés nem történik**. Ezzel a szabályozással kedvezünk a földhasználóknak, illetve tulajdonosoknak, mert nem kell minden évben nyilatkoznia a földhasználatra vonatkozóan. Természetesen a jegyzőnek is könnyíti a munkáját, hiszen nem kell tényállást tisztáznia kié, illetve ki használja a földet, mert a legutolsó földhasználati nyilatkozat lesz az irányadó mindaddig, amíg változást nem jelentenek be. Illetve nem kell minden évben új bevallás hiányában az ingatlan nyilvántartás tulajdonosi adataihoz „visszalépni”, tekintettel arra, hogy a használat sok esetben nincs bejegyezve.

**Fentiek miatt javaslom a rendelet 3.§ (2) bekezdését kiegészíteni az alábbi mondattal: „A kötelezett e rendelet 1. melléklet szerinti földhasználatra vonatkozó nyilatkozata mindaddig a mezőőri járulék fizetési kötelezettség megállapítása alapjául szolgál, amíg a kötelezett változás bejelentést nem nyújt be a földhasználatra vonatkozóan.”**

A mezőőri járulék kivetését, illetve annak mértékét befolyásoló adatok változását a rendelet 3.§ (6) bekezdése alapján a kötelezett köteles bejelenteni. Ennek bejelentésére a rendelet 3.§ (7) bekezdése tárgyév január 31. napjáig ad lehetőséget. **Indokoltnak tartom a tárgyév január 31. napjáig tartó határidő módosítását változás bejelentés esetén, mert úgy célszerű, ha a kötelezett a változást minél előbb bejelenti a jegyzőnek, nem szükséges megvárni a január 31. napját**. Az ügyintézőnek is könnyebb a beérkező változások folyamatos átvezetése, mintha január 31. napját követően kellene valamennyi változást átvezetni a nyilvántartásban.

Fentiek miatt javaslom a rendelet 3.§ (7) bekezdését az alábbira módosítani: „**A (6) bekezdés szerinti változást a változást követően haladéktalanul, de legkésőbb a változást követő év január 31. napjáig, a (2) bekezdés szerinti földhasználatra vonatkozó nyilatkozatot legkésőbb tárgyév január 31. napjáig kell bejelenteni a jegyzőnek.**”

**III.** A mezőőri járulékot a hatályos rendelet 3.§ (4) bekezdése értelmében a kötelezettnek tárgyév március 31. napjáig kell megfizetnie. Hasonlóan az egyes helyi adókhoz és a gépjárműadóhoz célszerű a járulékfizetés határidejét a helyi adófizetés határidejéhez igazítani, ami tárgyév szeptember 15. napja. **Emiatt a rendelet 3.§ (4) bekezdése az alábbira módosul:** „A mezőőri járulékot a kötelezettnek évente **tárgyév szeptember 15. napjáig egy összegben kell megfizetnie** Tiszavasvári Város Önkormányzata elkülönítetten kezelt mezei őrszolgálat alszámlájára.”

**A rendelet kihirdetése és hatályba lépése közötti időtartamra vonatkozó szabályozás:** 2012. január 1. napján hatályba lépett **a Magyarország Gazdasági stabilitásáról szóló 2011. évi CXCIV. törvény, melynek 32. §-ában** foglaltak értelmében a fizetési kötelezettséget megállapító, fizetésre kötelezettek körét bővítő, a fizetési kötelezettség terhét növelő, a kedvezményt, mentességet megszüntető vagy korlátozó jogszabály kihirdetése és hatálybalépése között legalább 30 napnak kell eltelnie**.** Ezt a rendelkezést jelen önkormányzati rendelet módosításánál nem kell alkalmazni, mivel nem kerül megállapításra új fizetési kötelezettség, nem bővül a kötelezettek köre, nem kerül megszüntetésre kedvezmény, mentesség stb.

A könnyebb áttekinthetőség érdekében javaslom a mezei őrszolgálatról szóló 21/2017.(VII.28.) önkormányzati rendelet hatályon kívül helyezését és új rendelet megalkotását.

**Hatásvizsgálat**

A jogalkotásról szóló **2010. évi CXXX. tv.** 17. § (1) bekezdése alapján a jogszabály előkészítője – a jogszabály feltételezett hatásaihoz igazodó részletességű – előzetes hatásvizsgálat elvégzésével felméri a szabályozás várható követelményeit. Az előzetes hatásvizsgálat eredményéről a testületet tájékoztatni kell.

A törvény 17. § (2) bekezdése szerint a hatásvizsgálat során vizsgálni kell:

*a)* a tervezett jogszabály valamennyi jelentősnek ítélt hatását, különösen

*aa)* társadalmi, gazdasági, költségvetési hatásait,

*ab)* környezeti és egészségi következményeit,

*ac)* adminisztratív terheket befolyásoló hatásait, valamint

*b)* a jogszabály megalkotásának szükségességét, a jogalkotás elmaradásának várható következményeit, és

*c)* a jogszabály alkalmazásához szükséges személyi, szervezeti, tárgyi és pénzügyi feltételeket.

**Fentiek alapján a rendelet módosításának várható következményeiről – az előzetes hatásvizsgálat tükrében – az alábbi tájékoztatást adom:**

**Társadalmi, gazdasági, költségvetési hatásai**: A rendeletalkotás társadalmi hatása az, hogy a külterületen elszaporodó jogsértő cselekmények száma csökkeni fog. A rendelet megalkotása az önkormányzat költségvetésére hatással van, mivel a kivetett mezőőri járulék növeli az önkormányzat bevételét, valamint a mezei őrszolgálat fenntartására és működésére részben fedezetet nyújt**.** A módosítással egységes szerkezetbe foglalt rendeletalkotásnak társadalmi, gazdasági, költségvetési hatása nincs.

**Környezeti és egészségi következményei**: környezeti és egészségi következménye nincs a rendelet megalkotásának.

**Adminisztratív terheket befolyásoló hatásai**: jelentősen befolyásolja, mivel új járulék kivetését és behajtását jelenti.

**A jogszabály megalkotásának szükségessége:** a rendelet módosításátindokolta többek között a mezőőri járulék befizetési határidejének módosítása, valamint a földhasználók, tulajdonosok adminisztratív terheinek csökkentése azzal, hogy a kötelezett földhasználatra vonatkozó nyilatkozata mindaddig a mezőőri járulék fizetési kötelezettség megállapítása alapjául szolgál, amíg változás bejelentést nem nyújtottak be a földhasználatra vonatkozóan.

**A jogalkotás elmaradásának várható következményei:** Nagyobb adminisztratív teher maradna a földhasználókon, tulajdonosokon és az ügyintézőn.A földhasználatra vonatkozó nyilatkozat jegyzőhöz történő benyújtása esetén célszerű azt mindaddig alapul venni a mezőőri járulékot kiszabó határozat során, amíg az adott ingatlan használatára vonatkozóan változás bejelentés nem történik. Ezzel a szabályozással kedvezünk a földhasználóknak, illetve tulajdonosoknak, mert nem kell minden évben nyilatkoznia a földhasználatra vonatkozóan. Természetesen a jegyzőnek is könnyíti a munkáját, hiszen nem kell tényállást tisztáznia kié, illetve ki használja a földet, mert a legutolsó földhasználati nyilatkozat lesz az irányadó mindaddig, amíg változást nem jelentenek be.

**Alkalmazásához szükséges személyi, szervezeti, tárgyi és pénzügyi feltételek:** A jelenlegi feltételeken túl többletigény nem realizálódik.

Az önkormányzati rendeletekhez indoklási kötelezettség is társul. Az indokolásban a jogszabály előkészítőjének feladata azoknak a társadalmi, gazdasági, szakmai okoknak és céloknak a bemutatása, amelyek a szabályozást szükségesség teszik. Az indokolásban ismertetni kell a jogi szabályozás várható hatását is.

**Mindezek alapján kérem a Képviselő-testületet, hogy az előterjesztést megtárgyalni, és a rendelet-tervezetet elfogadni szíveskedjen.**

Tiszavasvári, 2019. április 23.

**Ostorháziné dr. Kórik Zsuzsanna**

**jegyző**

**rendelet-tervezet**

**TISZAVASVÁRI VÁROS ÖNKORMÁNYZATA**

**KÉPVISELŐ-TESTÜLETÉNEK**

**…/2019. (…...)**

**önkormányzati rendelete**

**A mezei őrszolgálatról**

Tiszavasvári Város Önkormányzatának Képviselő-testülete a fegyveres őrségről, a természetvédelmi és mezei őrszolgálatról szóló 1997. évi CLIX. törvény 19. § (1) bekezdésében kapott felhatalmazás alapján, Magyarország Alaptörvénye 32. cikk (1) bekezdése a) pontjában meghatározott feladatkörében eljárva - a Szervezeti és Működési Szabályzatról szóló 1/2019. (II.1.) önkormányzati rendelet 4. melléklet 1. 7. pontja, 1. 12. pontja, valamint 1. 22. pontja által biztosított véleményezési jogkörében illetékes Pénzügyi és Ügyrendi Bizottság véleményének kikérésével − a következőket rendeli el:

1. § (1) A rendelet területi hatálya Tiszavasvári város közigazgatási területén fekvő termőföldekre a (2) bekezdésben foglalt kivétellel terjed ki.

(2) Nem terjed ki a rendelet területi hatálya az erdő művelési ágú területre és halastóra.

(3) A rendelet személyi hatálya kiterjed az (1) bekezdés szerinti termőföld tulajdonosára, illetve a termőföldet használóra. A földhasználók ismerete hiányában a rendelet a termőföldek tulajdonosaira vonatkozik.

2. § Tiszavasvári Város Önkormányzata a város közigazgatási területéhez tartozó termőföldek őrzésére és védelmére mezei őrszolgálatot létesít.

3. § (1) A mezőőri járulék fizetési kötelezettség azon földhasználókat, ennek hiányában földtulajdonosokat (továbbiakban: kötelezett) terheli, akinek az 1. § (1) bekezdése szerinti termőföld a tárgyév január 1. napján használatában van.

(2) A mezőőri járulék fizetési kötelezettség megállapítása a kötelezett e rendelet 1. melléklete szerinti földhasználatra vonatkozó nyilatkozata, ennek hiányában az ingatlan-nyilvántartása adatai alapján történik**.** A kötelezett e rendelet 1. melléklete szerinti földhasználatra vonatkozó nyilatkozata mindaddig a mezőőri járulék fizetési kötelezettség megállapítása alapjául szolgál, amíg változás bejelentést nem nyújtottak be a földhasználatra vonatkozóan.

(3) A mezőőri járulékot a kötelezettnek évente tárgyév szeptember 15. napjáig egy összegben kell megfizetnie Tiszavasvári Város Önkormányzata elkülönítetten kezelt mezei őrszolgálat alszámlájára. A (2) bekezdés esetén megállapított a mezőőri járulékot a kötelezettnek a határozat jogerőre emelkedésétől számított 8 napon belül kell megfizetnie.

(4) A nem határidőben megfizetett mezőőri járulék után késedelmi pótlékot kell fizetni. A késedelmi pótlék mértéke minden késedelemmel érintett naptári nap után a felszámítás időpontjában érvényes jegybanki alapkamat kétszeresének 365-öd része. A késedelmi pótlék után késedelmi pótlékot felszámítani nem lehet.

(5) A mezőőri járulék kivetését, illetve annak mértékét befolyásoló adatok változását – a termőföld használati vagy tulajdonjogában történt változást, a terület mértékének változását, a megváltozott művelési ágat –köteles a használó (tulajdonos) bejelenteni.

(6) Az (5) bekezdés szerinti változást a változást követően 30 napon belül, de legkésőbb a változást követő év január 31. napjáig, a (2) bekezdés szerinti földhasználatra vonatkozó nyilatkozatot legkésőbb tárgyév január 31. napjáig kell bejelenteni a jegyzőnek.

4. § (1) A mezőőri járulék mértéke:

1. szántó művelési ágú, zártkerti terület esetén 840 Ft/ha/év,
2. legelő, rét művelési ágú terület esetén 500 Ft/ha/év.

(2) A mezőőri járulékot a kötelezett valamennyi földrészletének (1) bekezdés a) vagy b) pontja szerinti művelési áganként összevont és a kerekítési szabályok szerint egész hektárra kerekített területe és az (1) bekezdésben foglalt művelési ágankénti éves díjtétel szorzata alapján kell kivetni.

(3) A (2) bekezdés alkalmazása során a közös tulajdonban lévő termőföld esetén a tulajdonostárs tulajdoni hányadára jutó területmértékét kell figyelembe venni.

5. § Mentesül a mezőőri járulék megfizetése alól

a) az a kötelezett, akinek a használatában lévő valamennyi termőföld után az adott tárgyévre fizetendő mezőőri járulék nem éri el az 1000 Ft összeget,

b) Tiszavasvári Város Önkormányzata

6. § (1) E rendelet 2019. május 3. napján lép hatályba.

(2) Hatályát veszti a mezei őrszolgálatról szóló 21/2017. (VII.28.) önkormányzati rendelet.

Tiszavasvári, 2019. április 30.

**Szőke Zoltán Ostorháziné dr. Kórik Zsuzsanna**

**polgármester jegyző**

A rendelet kihirdetve: 2019. május 2.

**Ostorháziné dr. Kórik Zsuzsanna**

**jegyző**

1. melléklet a ../2019. (……….) önkormányzati rendelethez

**NYILATKOZAT**

**mezőőri járulék megállapításához/változás bejelentéshez1**

A mezei őrszolgálatról szóló ../2019. (……..) számú önkormányzati rendelet alapján

1./

A földtulajdonos neve:

Lakcíme:

Születési helye: ideje:

Anyja neve:

Adóazonosító jele: adószáma:

Az 1./ pontban rögzített személy tulajdonában és használatában lévő külterületi/zártkerti termőföld(ek) adatai:2

|  |  |  |  |  |  |
| --- | --- | --- | --- | --- | --- |
|  | **Helyrajzi szám** | **Tulajdoni hányad** | **A termőföld nagysága** | | **Művelési ág** |
| **Hektárban** | **Négyzetméterben** |
| **1** |  |  |  |  |  |
| **2** |  |  |  |  |  |
| **3** |  |  |  |  |  |
| **4** |  |  |  |  |  |
| **5** |  |  |  |  |  |
| **6** |  |  |  |  |  |
| **7** |  |  |  |  |  |

1Kizárólag Tiszavasvári város közigazgatási területén lévő termőföldek adatait kell rögzíteni.

2Ez a táblázat csak azon földterületek vonatkozásában töltendő ki, melyet a tulajdonos használ bejegyzett földhasználóként.

2./

A földhasználó neve:

Lakcíme:

Születési helye: ideje:

Anyja neve:

Adóazonosító jele: adószáma:

Az 2./ pontban rögzített személy **használatában** lévő,külterületi/zártkerti termőföld(ek) adatai:3

|  |  |  |  |  |  |
| --- | --- | --- | --- | --- | --- |
|  | **Helyrajzi szám** | **Tulajdoni hányad** | **A termőföld nagysága** | | **Művelési ág** |
| **Hektárban** | **Négyzetméterben** |
| **1** |  |  |  |  |  |
| **2** |  |  |  |  |  |
| **3** |  |  |  |  |  |
| **4** |  |  |  |  |  |
| **5** |  |  |  |  |  |
| **6** |  |  |  |  |  |
| **7** |  |  |  |  |  |

Büntetőjogi felelősségem tudatában kijelentem, hogy a közölt adatok a valóságnak megfelelnek.

, év hó nap.

földtulajdonos/földhasználó

3Ez a táblázat csak azon földterületek vonatkozásában töltendő ki, melyet nem a tulajdonos, hanem bejegyzett földhasználóként más személy használ.

**Tiszavasvári Város Önkormányzata Képviselő-testülete mezei őrszolgálatról szóló szóló …./2019. (……….) önkormányzati rendelet indokolása**

1. **Általános indokolás**

A fegyveres őrségről, a természetvédelmi és mezei őrszolgálatról szóló 1997. évi CLIX. törvény 19. § (1) bekezdésében kapott felhatalmazás alapján Tiszavasvári Város Önkormányzatának Képviselő-testülete rendeletben szabályozta a mezei őrszolgálat létesítését és működését, valamint a mezőőri járulék mértékét, megfizetésének módját. A mezei őrszolgálatról szóló rendelet megalkotását a földtulajdonosokhoz, földhasználókhoz, és a lakossághoz való igazodás, valamint a jogalkotásról szóló 2010. évi CXXX. törvénynek való megfelelőség indokolja.

1. **Részletes indokolás**
2. **§-hoz**

Meghatározza a rendelet területi - és személyi hatályát.

1. **§-hoz**

A mezei őrszolgálat létrehozásáról rendelkezik.

1. **§-hoz**

A mezőőri járulék megfizetésére kötelezetteket határozza meg. A fizetési kötelezettség elsődlegesen a földhasználót terheli, amennyiben a földhasználó személye ismeretlen akkor a földtulajdonost terheli a fizetés. A kötelezettség megállapítása a kötelezett 1. melléklete szerinti földhasználatra vonatkozó nyilatkozata, ennek hiányában az ingatlan-nyilvántartása adatai alapján történik. A földhasználatra vonatkozó szerződések jellemzően több évre szólnak. Ebből kifolyólag, a földhasználatra vonatkozó nyilatkozat jegyzőhöz történő benyújtása esetén célszerű azt mindaddig alapul venni a mezőőri járulékot kiszabó határozat során, amíg az adott ingatlan használatára vonatkozóan változás bejelentés nem történik. Ezzel a szabályozással kedvezünk a földhasználóknak, illetve tulajdonosoknak, mert nem kell minden évben nyilatkoznia a földhasználatra vonatkozóan. Természetesen a jegyzőnek is könnyíti a munkáját, hiszen nem kell tényállást tisztáznia kié, illetve ki használja a földet, mert a legutolsó földhasználati nyilatkozat lesz az irányadó mindaddig, amíg változást nem jelentenek be. A járulék mértékét a jegyző határozattal állapítja meg.

A mezőőri járulék kivetését, illetve annak mértékét befolyásoló adatok változását a rendelet 3.§ (6) bekezdése alapján a kötelezett köteles bejelenteni.

A mezőőri járulékot a kötelezettnek évente tárgyév szeptember 15. napjáig egy összegben kell megfizetnie Tiszavasvári Város Önkormányzata elkülönítetten kezelt mezei őrszolgálat alszámlájára.

1. **§-hoz**

Rendelkezik a mezőőri járulék mértékéről.

1. **§-hoz**

Meghatározza, kik mentesülnek a mezőőri járulék megfizetése alól

1. **§-hoz**

A hatályba lépésről, valamint hatályon kívül helyezésről rendelkezik.